*A zsidók így feleltek neki: „Nem jó cselekedetért kövezünk meg téged, hanem káromlásért, és azért, hogy te* *ember létedre Istenné teszed magadat.” (Jn 10,33)*

Megnyugtató, hogy legalább jó cselekedetekért nem jár megkövezés. Mert azokból volt bőven, jelek, csodák, amelyek Jézus nagyságáról beszélnek. Az is szembe tűnő, hogy ezek nem ellensúlyozták a feltételezett káromlást. Pedig sokan úgy gondolják, a kettő egyensúlyba kerülhet, sőt a jó akár túlsúlyba is és ezáltal minden rendben. Nem így működik, de erről most nem elmélkedünk tovább.

Az emberek majdnem eltalálják a valós helyzetet, de ez a majdnem a teljes tévedést jelenti. Az ok: „*ember létedre Istenné teszed magadat”.* A valóság ennek a fordítottja: Isten létére emberré lett. Ez a megoldás ott sem jutott eszébe senkinek és ma is nagyon elképzelhetetlennek tűnik. Már önmagában Isten léte is kérdéseket vet fel, de hogy még emberré legyen? Pedig Jézus esetében pont ez történt. Isten egyik jellemvonása, hogy olyan dolgokat tesz, amit ember el sem tud képzelni. Jézus az élő példa erre. A te életedben is? *Vadon Gyula*